ჟან-ბატისტ ბიო

ჟან-ბატისტ ბიო (ფრანგ. Jean-Baptiste Biot; დ. 21 პირელი, 1774, პარიზი, საფრანგეთი — ღ. 3 ფურთუთა, 1862, პარიზი, საფრანგეთი) — ფრანგი ფიზიკოსი, ასტრონომი დო მათემატიკოსი.

ჟან-ბატისტ ბიო გურაფულენდჷ პარიზიშ პოლიტექნიკურ სკოლას. მუშენდჷ მათემატიკაშ პროფესორო დიო ნოღა ბოვეს დო უკულ ფიზიკაშ პროფესორო კოლეჯ დე ფრანსის.

1804 წანას ჟან-ბატისტ ბიოქ დო ჟოზეფ ლუი გეი-ლუსაკიქ წყარბადიშ ბურთით ეფურინეს დო მიოჭირინეს 4,000 მეტრაშ სიმაღალას დო გიმირკვიეს დიხაუჩაშ მაგნიტური ვეშ კონდიციეფი.

ჟან-ბატისტ ბიოქ დო ფელიქს სავარიქ წჷმარინეს მაგნეტოსტატიკაშ კანონი, ნამუთ თინეფიშ ჯოხონობაშ რე. კანონი ორხველჷ მაგნიტური ვეშ გენერაციას ელექტრული დენით.

ჟან-ბატისტ ბიოქ 1803 წანას გიმირკვიუ ლეგლიშ კომუნას  (ნორმანდია) ნაძირეფი მეტეორიტეფი დო აკეთჷ თინეფიშ მენცარული ანალიზი. ბიოშ ნტკიცებათ ჸათე "ქუალეფი" უქიანოშე რდჷ.

1810-იან წანეფიშე ბიო უმოსო მოღალენდჷ ოპტიკას. ჸათე პერიოდიშე თიქ მიშეღჷ დიდი თია სინთეშ პოლარიზაციაშ რკვიებაშა.

ჟან-ბატისტ ბიო რდჷ შხვადოშხვა პრემიეფიშ დო ჯილდოეფიშ ლაურეატი. 1803 წანაშე რდჷ საფრანგეთიშ მენცარობეფიშ აკადემიაშ დო 1815 წანაშე ლონდონიშ ომაფე ჯარალუაშ მაკათური. 

ჟან-ბატისტ ბიოშ ჯოხონობაშ რე ელექტრომაგნიტური ართული ბიო დო მინერალი ბიოტიტი.

რესურსეფი ინტერნეტის

 კუნტა ბიოგრაფია
 ჟან-ბატისტ ბიო ენციკლოპედია ბრიტანიკას
 ჟან-ბატისტ ბიო encyclopedia.com-ს

კატეგორია:ფრანგეფი
კატეგორია:ფრანგი ფიზიკოსეფი
კატეგორია:ფრანგი ასტრონომეფი
კატეგორია:ფრანგი მათემატიკოსეფი